Για άλλες χρήσεις, δείτε: Κάμπελ (αποσαφήνιση).

Η **Νεβ Κάμπελ** (*Neve Adrianne Campbell*, 3 Οκτωβρίου 1973) είναι Καναδή ηθοποιός. Είναι περισσότερο γνωστή για τη δουλειά της σε δραματικούς ρόλους και για τη συμμετοχή της σε ταινίες τρόμου.

Ξεκίνησε την καριέρα της με τηλεοπτικές διαφημίσεις και θέατρο μέχρι που πρωταγωνίστησε στην καναδική τηλεοπτική σειρά *Catwalk* (1992-1994) και στην τηλεοπτική ταινία *Το Φάντασμα του Κάντερβιλ* (The Canterville Ghost, 1996). Στη συνέχεια μετακόμισε στις Ηνωμένες Πολιτείες για να υποδυθεί την Τζούλια Σάλιντζερ, στη βραβευμένη με Χρυσή Σφαίρα σειρά *Σπίτι για πέντε* (Party of Five, 1994-2000). Ο ρόλος αυτός τη χαρακτήρισε ως εφηβικό είδωλο και της χάρισε μια υποψηφιότητα για το βραβείο Teen Choice Καλύτερης Τηλεοπτικής Ηθοποιού. Το 1996 πραγματοποίησε το κινηματογραφικό της ντεμπούτο στην υπερφυσική ταινία τρόμου *Οι Μάγισσες* (The Craft).

Η Κάμπελ έγινε διεθνώς γνωστή με τον πρωταγωνιστικό ρόλο της Σίντνεϊ Πρέσκοτ στην ταινία τρόμου *Scream,* σε σκηνοθεσία Γουές Κρέιβεν, η οποία αναδείχθηκε ως μεγάλη καλλιτεχνική και εισπρακτική επιτυχία, γίνοντας η πιο εμπορική ταινία σλάσερ όλων των εποχών. Η επιτυχία της ταινίας οδήγησε στη δημιουργία της σειράς ταινιών *Scream* και η Κάμπελ επανέλαβε το ρόλο της στη *δεύτερη* (1997), *τρίτη* (2000), *τέταρτη* (2011) και *πέμπτη* (2022) ταινία, υποδύοντας τη Σίντνεϊ για 25 χρόνια. Αν και η κριτική αποδοχή ποικίλλει με κάθε ταινία, η Κάμπελ έπαιρνε συνεχώς επαίνους για την ερμηνεία της και πλέον θεωρείται μία από τις εμπορικότερες και σπουδαιότερες ηρωίδες του κινηματογραφικού τρόμου όλων των εποχών. Για την ερμηνεία της στις ταινίες *Scream* βραβεύτηκε με Saturn Award Α' Γυναικείου Ρόλου και MTV Movie Award Καλύτερης Γυναικείας Ερμηνείας.

Η Κάμπελ συνέχισε να γνωρίζει επιτυχία στον κινηματογράφο με το νεο-νουάρ θρίλερ *Wild Things* (1998), την ανεξάρτητη ταινία *Στούντιο 54* (1998) και τις αστυνομικές ταινίες *Ποιος Έπνιξε τη Μόνα;* (Drowning Mona, 2000) και *Πανικός* (Panic, 2000), οι οποίες γνώρισαν καλλιτεχνική αναγνώριση. Πρωταγωνίστησε επίσης στις δραματικές ταινίες *Τελευταία Ευκαιρία* (Last Call, 2002), *Ο Χορός του Πάθους* (The Company, 2003) και *Πότε Θ' Αγαπηθώ;* (When Will I Be Loved?, 2004), στις κωμωδίες *Τσόρτσιλ: Πολύ Σκληρός για να... Τεζάρει* (Churchill: The Hollywood Years, 2004), *Και από Εδώ... Οι Γονείς Μου* (Relative Strangers, 2006) και στο αισθηματικό δράμα *Ο Κύκλος Έκλεισε* (Closing the Ring, 2007). Το 2009 επέστρεψε στην τηλεόραση, πρωταγωνιστώντας στην τηλεοπτική σειρά *The Philanthropist* που προβλήθηκε στο NBC, το 2012 εμφανίστηκε στη μίνι σειρά *Titanic: Blood and Steel* και το 2016 συμμετείχε για δύο χρόνια στη σειρά *House of Cards* του Netflix. Ακολούθησαν οι κινηματογραφικές ταινίες *Ουρανοξύστης* (Skyscraper, 2018), *Castle in the Ground (2019)* και το μουσικό δράμα *Clouds* (2020). Από το 2022 μέχρι σήμερα πρωταγωνιστεί στην αστυνομική δραματική σειρά *Δικηγόρος Σκοτεινών Υποθέσεων* (The Lincoln Lawyer).

Πρώτα χρόνια
------------

Η Νεβ Κάμπελ γεννήθηκε στην πόλη Γκουέλφ του Οντάριο. Η μητέρα της, Μάρνι, είναι καθηγήτρια της γιόγκα και ψυχολόγος με καταγωγή το Άμστερνταμ. Ο πατέρας της, Τζέρι Κάμπελ, ένας μετανάστης στον Καναδά από τη Γλασκώβη, είναι εκπαιδευτικός. Έχει τρία αδέρφια, τον Κρίστιαν, τον Άλεξ και τον Ντέμιαν. Οι γονείς της χώρισαν όταν ήταν δύο ετών. Αυτή και ο αδερφός της, ο Κρίστιαν, έμειναν με τον πατέρα τους (που έλαβε την επιτήρηση και των δύο) και ανά περιόδους στο σπίτι της μητέρας τους, έως ότου η Νεβ ήταν εννιά χρονών. Εκεί παρακολούθησε σπουδές στην Εθνική Σχολή Μπαλέτου του Καναδά και στην ηλικία των 15 ετών ασχολήθηκε με την υποκριτική.

Καριέρα
-------

### Πρώτα επαγγελματικά βήματα

Η πρώτη της τηλεοπτική εμφάνιση έγινε στην καναδική, νεανική σειρά *Catwalk*, στο ρόλο της Νταίζι, από το 1992 έως το 1994. Αργότερα έκανε γκεστ εμφανίσεις στις τηλεοπτικές σειρές *Are You Afraid of the Dark?* και *Kung Fu: The Legend Continues*. Έγινε ευρέως γνωστή όταν πρωταγωνίστησε στη νεανική δραματική σειρά *Σπίτι για Πέντε* (Party of Five), υποδυόμενη την Τζούλια Σάλιντζερ. Η σειρά εστίαζε στα πέντε αδέρφια της οικογένειας Σάλιντζερ, τα οποία μένουν ορφανά όταν οι γονείς τους σκοτώνονται σε αυτοκινητιστικό δυστύχημα. Το 1996 η σειρά κέρδισε τη Χρυσή Σφαίρα καλύτερης δραματικής σειράς και προβαλλόταν από το 1994 ως το 2000. Την ίδια χρονιά η Κάμπελ πραγματοποίησε την πρώτη της κινηματογραφική εμφάνιση σε μεγάλη ταινία με τίτλο *Οι Μάγισσες* (The Craft, 1996). Τη σκηνοθεσία ανέλαβε ο Άντριου Φλέμινγκ και η Κάμπελ υποδύθηκε τη Μπόνι, το ένα από τα τέσσερα κορίτσια, που αρχίζουν να ασχολούνται με τη μαγεία και να κάνουν ξόρκια για να διορθώσουν οτιδήποτε πάει στραβά στις ζωές τους. Τα υπόλοιπα τρία κορίτσια υποδύθηκαν οι Ρόμπιν Τάννεϊ, Φαϊρούζα Μπαλκ και Ρέιτσελ Τρου. Η ταινία κυκλοφόρησε το Μάιο του 1996 και έγινε η 8η μεγαλύτερη εισπρακτική επιτυχία στο είδος των ταινιών που έχουν ως θέμα τη μαγεία. Οι συνολικές εισπράξεις της ταινίας στο αμερικανικό box office άγγιξαν τα 24,8 εκατομμύρια δολάρια ενώ παγκοσμίως τα 55,6 εκατομμύρια δολάρια.

### Scream

 Η Νεβ Κάμπελ στο ρόλο της Σίντνεϊ Πρέσκοτ σε μια σκηνή του *Scream 3*
Το 1996, λίγους μήνες μετά την κυκλοφορίας της ταινίας *Οι Μάγισσες*, η Κάμπελ θα γίνει παγκοσμίως γνωστή με τον πρωταγωνιστικό ρόλο της Σίντνεϊ Πρέσκοτ στην ταινία τρόμου *Scream*, σε σκηνοθεσία Γουές Κρέιβεν. Στην ταινία υποδύεται, τη Σίντνεϊ, μια έφηβη κοπέλα, η οποία δέχεται απειλητικά τηλεφωνήματα από έναν δολοφόνο που φοράει μαύρη μπέρτα και μια μάσκα - φάντασμα, γνωστό αργότερα ως Ghostface. Η Κάμπελ δήλωσε ότι "*λατρεύει το χαρακτήρα*" λέγοντας "*Είναι ένας φανταστικός χαρακτήρας για κάθε είδους ταινία"*. Η Κάμπελ ενσαρκώνει τη Σίντνεϊ ως μια έξυπνη, πολυμήχανη νεαρή γυναίκα που σταδιακά γίνεται δυνατότερη καθώς προσπαθεί να ξεπεράσει τις απειλές και το θάνατο γύρω της. Το *Scream* έγινε τεράστια καλλιτεχνική και εισπρακτική επιτυχία, φτάνοντας τα 173 εκατομμύρια δολάρια παγκοσμίως. Η Κάμπελ έλαβε πολύ καλά σχόλια από τους κριτικούς ενώ κατέκτησε τον τίτλο της "Scream Queen" της δεκαετίας του '90. Για την ερμηνεία της κέρδισε το Saturn Award α' γυναικείου ρόλου.

Την επόμενη χρονιά επανέλαβε το ρόλο της στο *Scream 2*. Και η δεύτερη ταινία γνώρισε μεγάλη καλλιτεχνική και εισπρακτική επιτυχία, ξεπερνώντας τα 172,3 εκατομμύρια δολάρια Για την ερμηνεία της έλαβε υποψηφιότητα για Saturn Award και βραβεύτηκε με το MTV Movie Award καλύτερης γυναικείας ερμηνείας. Το 2000 κυκλοφόρησε το *Scream 3*, με την Κάμπελ να επιστρέφει στο ρόλο της Σίντνεϊ Πρέσκοτ. Σε αντίθεση με τις υπόλοιπες ταινίες της σειράς, το *Scream 3* έλαβε κυρίως μικτές προς αρνητικές κριτικές ενώ κινήθηκε λιγότερα καλά εισπρακτικά, φτάνοντας τα 161,8 εκ. δολάρια. Η Κάμπελ έλαβε υποψηφιότητα για MTV Movie Award καλύτερης γυναικείας ερμηνείας. ενώ ο Ρότζερ Έμπερτ στην κριτική του για την ταινία, έγραψε για αυτήν "*Η κάμερα τη λατρεύει. Θα μπορούσε να γίνει πραγματικά ένα μεγάλο αστέρι"*.

### Επόμενες δουλειές στον κινηματογράφο, στο θέατρο και στην τηλεόραση

Η Νεβ Κάμπελ στα βραβεία BAFTA το 2006
Η Κάμπελ πρωταγωνίστησε μαζί με τους Ματ Ντίλον και Κέβιν Μπέικον στο ερωτικό θρίλερ *Wild Things* (1998) και στην ταινία *Στούντιο 54* (1998). Και οι δύο ταινίες ήταν μέτριες επιτυχίες. Το 1999 πρωταγωνίστησε με το Μάθιου Πέρι στην αισθηματική κομεντί *Τανγκό για Τρεις* (Three to Tango). Το 1998, το περιοδικό People τη συμπεριέλαβε στη λίστα με τους "50 Πιο Όμορφους Ανθρώπους".

Μετά την κυκλοφορία του *Scream 3*, η Κάμπελ πρωταγωνίστησε σε διάφορες ταινίες, μικρότερων παραγωγών όπως *Πανικός* (Panic, 2000), στο οποίο συμμετείχαν οι Γουίλιαμ Μέισι και Ντόναλντ Σάδερλαντ, *Ποιος Έπνιξε τη Μόνα;* (Drowning Mona, 2000) με τους Ντάνι ΝτεΒίτο και Μπέτι Μίντλερ και *Ο Χορός του Πάθους* (The Company, 2003) με τον Τζέιμς Φράνκο, σε σκηνοθεσία Ρόμπερτ Άλτμαν και σε παραγωγή και σενάριο της ίδιας. Το 2002 εμφανίστηκε στην ταινία *Last Call* μαζί με τους Σίσι Σπέισεκ και Τζέρεμι Άιρονς. Το 2004 πρωταγωνίστησε στο δράμα *Πότε Θ' Αγαπηθώ* (When Will I Be Loved). Ο κριτικός Ρότζερ Έμπερτ επαίνεσε την ταινία και την ερμηνεία της αλλά κυκλοφόρησε σε περιορισμένο κύκλωμα αιθουσών.

Το Μάρτιο του 2006, η Κάμπελ πραγματοποίησε το ντεμπούτο της στο Γουέστ Εντ του Λονδίνου, με το θεατρικό έργο του Άρθουρ Μίλερ *Resurrection Blues*. Στο έργο έπαιζαν επίσης οι Μάθιου Μοντίν και Μαξιμίλιαν Σελλ και έλαβε μικτές κριτικές. Την παράσταση σκηνοθέτησε ο Ρόμπερτ Άλτμαν, με τον οποίο η Κάμπελ είχε συνεργαστεί το 2003 στην ταινία *Ο Χορός του Πάθους*. Αργότερα, την ίδια χρονιά, πρωταγωνίστησε στην παράσταση *Love Song* ξανά στο Γουέστ Εντ, με τους Κίλιαν Μέρφι, Μάικλ Μακίν και Κρίστεν Τζόνστον.

Το 2007 πρωταγωνίστησε μαζί με τη Σίρλεϊ Μακ Λέιν στην ταινία *Ο Κύκλος Έκλεισε* (Closing the Ring) σε σκηνοθεσία Ρίτσαρντ Ατένμπορο. Το 2009, επέστρεψε στην τηλεόραση, με έναν πρωταγωνιστικό ρόλο στη σειρά *The Philanthropist* και έκανε μια γκεστ εμφάνιση στη δημοφιλή σειρά *The Simpsons*.

Τον Ιούνιο του 2009, ο σεναριογράφος της σειράς ταινιών *Scream*, Κέβιν Γουίλιαμσον ανακοίνωσε ότι η Κάμπελ απέρριψε την πρότασή του να επαναλάβει το ρόλο της Σίντνεϊ Πρέσκοτ στο επερχόμενο *Scream 4*. Ωστόσο, το Σεπτέμβριο του ίδιου χρόνου, η ίδια ανακοίνωσε τη συμμετοχή της στην ταινία. To *Scream 4* κυκλοφόρησε στους κινηματογράφους στις 15 Απριλίου 2011. Την ίδια χρονιά ολοκλήρωσε τα γυρίσματα του θρίλερ *The Glass Man*, που κυκλοφόρησε στα τέλη του 2011.

### 2012-σήμερα

*"Θα έπρεπε να είναι κάτι πολύ ιδιαίτερο και πραγματικά διαφορετικό. Θα έπρεπε να είναι πραγματικά πειστικοί στην απόφασή τους ποιος θα είναι ο σκηνοθέτης και ακόμα και τότε θα έπρεπε εγώ να ψαχτώ μέσα μου"*
— Η Κάμπελ για την πιθανή επιστροφή της στη σειρά ταινιών *Scream*

Το 2012 η Κάμπελ πρωταγωνίστησε στη μίνι σειρά 12 επεισοδίων *Titanic: Blood and Steel*. Η σειρά εστίαζε στο χτίσιμο και στο σχεδιασμό του Τιτανικού την εποχή του Εδουαρδιανού Μπέλφαστ, της Νότιας Ιρλανδίας, όπου οικονομικές πιέσεις οδήγησαν σε θανάσιμους συμβιβασμούς. Τη σειρά σκηνοθέτησε ο Κιάραν Ντόνελι και η Κάμπελ υποδύθηκε μια δημοσιογράφο που καλύπτει το παρθενικό ταξίδι του υπερωκεάνειου. Η σειρά ξεκίνησε να προβάλλεται στις Ηνωμένες Πολιτείες στις 8 Οκτωβρίου 2012 στο κανάλι Encore. Το Δεκέμβριο του 2012 η Κάμπελ εμφανίστηκε στη δραματική σειρά *Grey's Anatomy*. Υποδύθηκε τη Λίζι, μία από τις αδερφές του γιατρού Ντέρεκ Σέπαρντ, που υποδύεται ο Πάτρικ Ντέμπσεϊ. Η πρώτη της εμφάνιση έγινε στο 9ο επεισόδιο.

Στις 6 Ιανουαρίου 2013 έκανε πρεμιέρα η τηλεταινία *An Amish Murder*. Η Κάμπελ υποδύθηκε μια αστυνομικό που επιστρέφει στο σπίτι της, σε μια κοινότητα των Άμις, χρόνια μετά από μια σειρά δολοφονιών που συνέβη εκεί και η ίδια επέζησε. Η τηλεταινία προβλήθηκε από το κανάλι Lifetime και υπήρχε πιθανότητα να λειτουργήσει ως πιλότος τηλεοπτικής σειράς, στην οποία θα πρωταγωνιστούσε η Κάμπελ. Την επόμενη χρονιά έκανε μια εμφάνιση σε ένα επεισόδιο της σειράς *Mad Men*. Στις 30 Ιουνίου του 2015 ανακοινώθηκε ότι η Κάμπελ θα πρωταγωνιστήσει στη σειρά *House of Cards* του Netflix, κάνοντας την είσοδό της στην τέταρτη σεζόν.. Στις 22 Ιουνίου 2017, ανακοινώθηκε ότι θα συμπρωταγωνιστήσει μαζί με τον Ντουέιν Τζόνσον στην ταινία δράσης *Ουρανοξύστης*  (Skyscraper). Η ταινία κυκλοφόρησε στις 13 Ιουλίου 2018 και γνώρισε μεγάλη εισπρακτική επιτυχία. Την ίδια χρονιά πρωταγωνίστησε στην ανεξάρτητη δραματική ταινία *Hot Air*. Το 2019 εμφανίστηκε στη δραματική ταινία *Castle in the Ground*. Η πρεμιέρα της ταινίας πραγματοποιήθηκε στο Διεθνές Φεστιβάλ Κινηματογράφου του Τορόντο και έλαβε πολύ καλές κριτικές.

Το 2020 πρωταγωνίστησε στο βιογραφικό μουσικό δράμα *Clouds*. Η ταινία κυκλοφόρησε στην πλατφόρμα Disney+ και απέσπασε θετικά σχόλια από τους κριτικούς.  Το Σεπτέμβριο του 2020 επιβεβαιώθηκε ότι η Κάμπελ θα επαναλάβει το ρόλο της Σίντνεϊ Πρέσκοτ στο επερχόμενο πέμπτο *Scream*. Η ταινία κυκλοφόρησε στους κινηματογράφους στις 14 Ιανουαρίου 2022. Το Φεβρουάριο του 2021 ανακοινώθηκε η συμμετοχή της στην καινούρια σειρά του Netflix *Δικηγόρος Σκοτεινών Υποθέσεων* (The Lincoln Lawyer), η οποία αποτελεί τηλεοπτική μεταφορά της ομότιτλης ταινίας του 2011.

Προσωπική ζωή
-------------

Η Κάμπελ παντρεύτηκε τον Καναδό ηθοποιό Τζεφ Κολτ στις 3 Απριλίου 1995. Ο γάμος διήρκεσε τρία χρόνια και χώρισαν το Μάιο του 1998. Το 2005, είχε δεσμό με τον Βρετανό ηθοποιό Τζον Λάιτ. Οι δυό τους αρραβωνιάστηκαν το Δεκέμβριο του 2005 και τα τελευταία πέντε χρόνια ζούσανε μαζί στο Λονδίνο. Ο γάμος τους έγινε το Μάιο του 2007. Το Δεκέμβριο του 2010 η Κάμπελ έκανε αίτηση διαζυγίου απαιτώντας να μην πληρώσει διατροφή παρά το γεγονός ότι διατηρεί καλή σχέση με τον πρώην σύζυγό της. Το Μάρτιο του 2012, η Κάμπελ και ο σύντροφός της, ο ηθοποιός Τζ. Τζ. Φιλντ, επιβεβαίωσαν ότι περιμένουν το πρώτο τους παιδί, το οποίο γεννήθηκε τον Αύγουστο.

Φιλμογραφία
-----------

### Κινηματογράφος

| Χρονιά | Τίτλος | Ρόλος | Σημειώσεις-Βραβεία |
| --- | --- | --- | --- |
| 1994 | *The Passion of John Ruskin* | Έφη | μικρού μήκους |
| *Paint Cans* | Τρίστες |  |
| *The Dark* | Αστυνόμος Τζέσι Ντόνοβαν |  |
| 1995 | *Love Child*  | Ντέιντρε |  |
| 1996 | *Οι Μάγισσες* (The Craft) | Μπόνι |  |
| *Scream* | Σίντνεϊ Πρέσκοτ | Saturn Award A' Γυναικείου Ρόλου |
| 1997 | *Scream 2* | Σίντνεϊ Πρέσκοτ | MTV Movie Award Καλύτερης Γυναικείας ΕρμηνείαςΥποψηφιότητα Saturn Award A' Γυναικείου Ρόλου |
| 1998 | *Στούντιο 54* (54) | Τζούλι Μπλακ |  |
| *Hairshirt* | Ρενέ Γουέμπερ |  |
| *Wild Things* | Σούζι Τόλερ |  |
| *Ο Βασιλιάς των Λιονταριών II: Το Βασίλειο του Σίμπα* (The Lion King II: Simba's Pride) | Κιάρα | φωνή |
| 1999 | *Ταγκό για Τρεις* (Three to Tango) | Έιμι Ποστ |  |
| 2000 | *Ποιος Έπνιξε τη Μόνα;* (Drowning Mona) | Έλεν Ρας |  |
| *Πανικός* (Panic) | Σάρα Κάσιντι |  |
| *Scream 3* | Σίντνεϊ Πρέσκοτ | Υποψηφιότητα MTV Movie Award Καλύτερης Γυναικείας Ερμηνείας |
| 2001 | *Δια... τριβή στο Σεξ* (Investigating Sex) | Άλις |  |
| 2002 | *Τελευταία Ευκαιρία* (Last Call) | Φράνσις Κρολ |  |
| 2003 | *Lost Junction* | Μίσι Λόφτον |  |
| *Ο Χορός του Πάθους* (The Company) | Λορέτα "Ράι" Ράιαν | συμμετοχή στην παραγωγή και στο σενάριο |
| *Ορατότης Μηδέν* (Blind Horizon) | Κλόε Ρίτσαρντς |  |
| 2004 | *Πότε Θ' Αγαπηθώ* (When Will I Be Loved) | Βέρα Μπάρι |  |
| *Τσόρτσιλ: Πολύ Σκληρός για να... Τεζάρει* (Churchill: The Hollywood Years) | Βασίλισσα Ελισάβετ |  |
| 2005 | *Reefer Madness: The Movie Musical* | Δεσποινίς Πόππυ |  |
| 2006 | *Και από Εδώ... Οι Γονείς Μου* (Relative Strangers) | Έλεν Μινόλα |  |
| 2007 | *Ο Κύκλος Έκλεισε* (Closing the Ring) | Μαρί |  |
| *I Really Hate My Job* | Άμπι |  |
| *Έρωτας σε Ομηρία* (Partition) | Μάργκαρετ Στίλγουελ |  |
| 2008 | *Agent Crush* | Κάσι | φωνή |
| 2011 | *Scream 4* | Σίντνεϊ Πρέσκοτ |  |
| *The Glass Man* | Τζούλι |  |
| 2015 | *Walter* | Άλι |  |
| 2018 | *Ουρανοξύστης* (Skyscraper) | Σάρα Σόγιερ |  |
| 2018 | *Hot Air* | Βάλερι Γκάνον |  |
| 2019 | *Castle in the Ground* | Ρεμπέκα |  |
| 2020 | *Clouds* | Λόρα |  |
| 2022 | *Scream* | Σίντνεϊ Πρέσκοτ |  |
| 2025 | *Scream 7* | Σίντνεϊ Πρέσκοτ |  |

### Τηλεόραση

| Έτος | Τίτλος | Ρόλος | Σημειώσεις-Βραβεία |
| --- | --- | --- | --- |
| 1991 | *My Secret Identity* | Μαθήτρια | 1 επεισόδιο |
| 1992 | *Τhe Kids in the Hall* | Λόρα Καπέλι | 1 επεισόδιο |
| *Catwalk* | Νταίζι Μακένζι | 49 επεισόδια 1992-1994 |
| 1994 | *I Know My Son Is Alive* | Μπεθ | τηλεταινία |
| *The Forget-Me-Not Murders* | Τζες Φόι | τηλεταινία |
| *Are You Afraid of the Dark?* | Νόνι Γουόκερ | 1 επεισόδιο |
| *Kung Fu: The Legend Continues* | Τρις Κόλινς | 1 επεισόδιο |
| *Aventures dans le Grand Nord* | Νεπίζ | 1 επεισόδιο |
| *Σπίτι για Πέντε* (Party of Five) | Τζούλια Σάλιντζερ | 143 επεισόδια 1994-2000 |
| 1996 | *Το Φάντασμα του Κάντερβιλ* (The Canterville Ghost) | Βιρτζίνια "Τζίνι" Ότις | τηλεταινία |
| 2007 | *Medium* | Ντέμπρα | 3 επεισόδια |
| 2008 | *Burn Up* | Χόλι | 2 επεισόδια |
| 2009 | *The Philanthropist* | Ολίβια Μεντστόουν | 8 επεισόδια |
| *The Simpsons* | Κασάνδρα | 2 επεισόδια |
| 2010 | *Ο Θαλασσόλυκος* (Sea Wolf) | Μοντ Μπρούστερ | 2 επεισόδια |
| 2012 | *Titanic: Blood and Steel* | Τζοάνα | 6 επεισόδια |
| *Grey's Anatomy* | Λίζι | 2 επεισόδια |
| 2013 | *An Amish Murder* | Κέιτ Μπερκχόλντερ | τηλεταινία |
| 2014 | *Mad Men* | Λι Κάμποτ | 1 επεισόδιο |
| 2015 | *Welcome to Sweden* | Νταϊάν | 4 επεισόδια |
| *Manhattan* | Κίτι Οπενχάιμερ | 2 επεισόδια |
| 2016 | *House of Cards* | ΛιΑν Χάρβεϊ | 26 επεισόδια 2016-2017 |
| 2022 | *The Lincoln Lawyer* | Μάργκαρετ Μάγκι ΜακΦέρσον | βασικός ρόλος |

Παραπομπές
----------

1. ↑  (Αγγλικά) *SNAC*. w6w1028n. Ανακτήθηκε στις 9  Οκτωβρίου 2017.
2. ↑  *filmportal.de*. f7a0cc65648d466f81a466424fbae0e6. Ανακτήθηκε στις 9  Οκτωβρίου 2017.
3. ↑  «Proleksis enciklopedija» (Κροατικά) 52580.
4. ↑  *CONOR.SI*. 48997987.
5. ↑  «Neve Campbell Nude Scene From 'I Really Hate My Job'». *Celeb Jihad*. 26 Απριλίου 2017. Αρχειοθετήθηκε από το πρωτότυπο στις 15 Οκτωβρίου 2022. Ανακτήθηκε στις 14 Μαρτίου 2023.
6. ↑  «Neve Campbell loves kissing girls». *FemaleFirst*. 15 Φεβρουαρίου 2006. Αρχειοθετήθηκε από το πρωτότυπο στις 15 Οκτωβρίου 2022. Ανακτήθηκε στις 14 Μαρτίου 2023.
7. ↑  Kendall, Zoë (14 Ιανουαρίου 2022). «7 of Neve Campbell's most iconic outfits». *i-D*. Αρχειοθετήθηκε από το πρωτότυπο στις 1 Ιουλίου 2022. Ανακτήθηκε στις 14 Μαρτίου 2023.
8. ↑  «The 25 Most Badass Horror Movie Heroines». *Complex*. Αρχειοθετήθηκε από το πρωτότυπο στις 8 Οκτωβρίου 2021. Ανακτήθηκε στις 14 Μαρτίου 2023.
9. ↑  «The 13 Best Final Girls in Horror Movie History». *Den of Geek*. 29 Οκτωβρίου 2019. Αρχειοθετήθηκε από το πρωτότυπο στις 10 Σεπτεμβρίου 2017. Ανακτήθηκε στις 14 Μαρτίου 2023.
10. ↑   *Our 10 Favorite Heroines in Modern Horror Movie History*, November 2017, ανακτήθηκε στις 14 Μαρτίου 2023
11. ↑  «Past Saturn Awards». saturnawards.org. Αρχειοθετήθηκε από το πρωτότυπο στις 3 Φεβρουαρίου 2007. Ανακτήθηκε στις 14 Μαρτίου 2023.
12. ↑  «1998 MTV Movie Awards». mtv.com. Ανακτήθηκε στις 14 Μαρτίου 2023. <nowiki>
13. ↑  «Neve Campbell Biography». Filmreference.com. Ανακτήθηκε στις 22 Φεβρουαρίου 2010.
14. 1 2  «Neve Campbell Movies». *London Academy of Media, Film & TV*. media-courses.com. Αρχειοθετήθηκε από το πρωτότυπο στις 25 Φεβρουαρίου 2011. Ανακτήθηκε στις 4 Μαΐου 2011.
15. ↑  «Awards for Party of Five». *IMDb*. Ανακτήθηκε στις 4 Μαΐου 2011.
16. ↑  «Party Of Five (1994) Episode Guide». *episodeworld*. Αρχειοθετήθηκε από το πρωτότυπο στις 10 Φεβρουαρίου 2010. Ανακτήθηκε στις 4 Μαΐου 2011.
17. ↑  «Witch Movies». Boxofficemojo.com. Ανακτήθηκε στις 4 Μαΐου 2011.
18. ↑  «Οι Μάγισσες στο Box Office Mojo». *Box Office Mojo*. Ανακτήθηκε στις 4 Μαΐου 2011.
19. ↑  «Οι Μάγισσες στο The Numbers». the-numbers.com. Ανακτήθηκε στις 7 Ιανουαρίου 2012.
20. ↑  Spelling, Ian (Μάιος 1997). «Scream and Scream Again». *Fangoria* (Starlog Group Inc.) (162): 66-68.
21. ↑  Muir, John Kenneth (24 Φεβρουαρίου 2004). *Wes Craven: The Art of Horror*. McFarland & Company. ISBN 0786419237.
22. ↑  «Scream στο Rotten Tomatoes». *Rotten Tomatoes*. Ανακτήθηκε στις 4 Μαΐου 2011.
23. ↑  «Scream στο Box Office Mojo». Box Office Mojo. Ανακτήθηκε στις 4 Μαΐου 2011.
24. ↑  Kevin Maynard (1 Απριλίου 2011). «'Scream' queen Neve Campbell returns». *USA Weekend*. usaweekend.com. Αρχειοθετήθηκε από το πρωτότυπο στις 30 Ιουνίου 2013. Ανακτήθηκε στις 4 Μαΐου 2011.
25. ↑  «Scream 4′s Neve Campbell Makes Top 5 Scream Queens». *Horror Movies*. horror-movies.com. 18 Απριλίου 2011. Αρχειοθετήθηκε από το πρωτότυπο στις 1 Μαΐου 2011. Ανακτήθηκε στις 4 Μαΐου 2011.
26. ↑  Bryan Enk και Adam Swiderski. «The Top 11 Scream Queens». *Ugo*. ugo.com. Αρχειοθετήθηκε από το πρωτότυπο στις 21 Ιουνίου 2012. Ανακτήθηκε στις 4 Μαΐου 2011.
27. 1 2 3  «Awards for Neve Campbell». *IMDb*. Ανακτήθηκε στις 4 Μαΐου 2011.
28. ↑  «Scream 2 στο Rotten Tomatoes». *Scream 2 στο Rotten Tomatoes*. Ανακτήθηκε στις 4 Μαΐου 2011.
29. ↑  «Scream 2 στο Box Office Mojo». Box Office Mojo. Ανακτήθηκε στις 4 Μαΐου 2011.
30. ↑  «Scream 3 στο Rotten Tomatoes». *Rotten Tomatoes*. Ανακτήθηκε στις 4 Μαΐου 2011.
31. ↑  «Scream 3 στο Box Office Mojo». Box Office Mojo. Ανακτήθηκε στις 4 Μαΐου 2011.
32. ↑  Ebert, Roger (4 Φεβρουαρίου 2000). «Scream 3 by Roger Ebert». *Chicago Sun-Times*. Sun-Times Media Group. Αρχειοθετήθηκε από το πρωτότυπο στις 12 Οκτωβρίου 2012. Ανακτήθηκε στις 4 Μαΐου 2011.
33. ↑  Stephen M. Silverman (25 Σεπτεμβρίου 1998). «PEOPLE's 'Most Beautiful'». *People*. Αρχειοθετήθηκε από το πρωτότυπο στις 2 Ιουνίου 2009. Ανακτήθηκε στις 4 Μαΐου 2011.
34. ↑  «rogerebert.com-Reviews: When Will I Be Loved (xhtml)». Rogerebert.suntimes.com. 24 Σεπτεμβρίου 2004. Αρχειοθετήθηκε από το πρωτότυπο στις 5 Σεπτεμβρίου 2012. Ανακτήθηκε στις 4 Μαΐου 2011.
35. ↑  Jeremy Austin (3 Μαρτίου 2006). «Resurrection Blues». *The Stage*. thestage.co.uk. Ανακτήθηκε στις 10 Ιουνίου 2011.
36. ↑  Peter Sciretta (19 Ιουνίου 2009). «Neve Campbell Turns Down Scream 4». *Slash Film*. slashfilm.com. Ανακτήθηκε στις 4 Μαΐου 2011.
37. ↑  Owen Williams (25 Σεπτεμβρίου 2009). «Neve Campbell Joins Scream 4». *Empire*. empireonline.com. Ανακτήθηκε στις 4 Μαΐου 2011.
38. ↑  «Neve Campbell in UK Suspense Thriller, The Glass Man». *Horror Society*. horrorsociety.com. 22 Απριλίου 2011. Ανακτήθηκε στις 4 Μαΐου 2011.
39. ↑  "«Neve Campbell Would Consider a Return to 'Scream'?!». *Bloody Disgusting*. US. 4 Μαρτίου 2016.
40. ↑  Steve Clarke (30 Αυγούστου 2011). «Chris Noth, Neve Campbell eye 'Titanic' mini». *Variety*. Ανακτήθηκε στις 4 Νοεμβρίου 2011.
41. ↑  Brian Gallagher (31 Αυγούστου 2011). «Titanic: Blood and Steel Adds Chris Noth and Neve Campbell». movieweb.com. Αρχειοθετήθηκε από το πρωτότυπο στις 13 Οκτωβρίου 2011. Ανακτήθηκε στις 4 Νοεμβρίου 2011.
42. ↑  Ethan Anderton (31 Αυγούστου 2011). «Neve Campbell in Talks to Join TITANIC: BLOOD AND STEEL Miniseries». collider.com. Αρχειοθετήθηκε από το πρωτότυπο στις 14 Φεβρουαρίου 2012. Ανακτήθηκε στις 4 Νοεμβρίου 2011.
43. ↑  «Breaking News - Encore Presents "The Big Miniseries Showcase" This Fall with the U.S. Television Premiere of "The Crimson Petal and the White"». thefutoncritic.com. 2 Αυγούστου 2012. Ανακτήθηκε στις 11 Σεπτεμβρίου 2012.
44. ↑  Lesley Goldberg (10 Οκτωβρίου 2012). «'Grey's Anatomy' Adds Neve Campbell Derek's Sister». *The Hollywood Reporter*. Ανακτήθηκε στις 11 Οκτωβρίου 2012.
45. ↑  «'An Amish Murder': Neve Campbell's Lifetime Project Gets Premiere Date». *The Huffington Post*. 3 Δεκεμβρίου 2012. Ανακτήθηκε στις 24 Ιανουαρίου 2013.
46. ↑  Jessica Rawden (5 Ιανουαρίου 2013). «Neve Campbell Says An Amish Murder May Go To Series». *Cinema Blend*. Ανακτήθηκε στις 24 Ιανουαρίου 2013.
47. ↑  Piester, Lauren (30 Ιουνίου 2015). «Neve Campbell Joins House of Cards As A Series Regular». Ανακτήθηκε στις 30 Ιουνίου 2015.
48. ↑  Jr, Mike Fleming (2017-06-22). «Neve Campbell Joins Dwayne Johnson In 'Skyscraper'». *Deadline*.. Ανακτήθηκε στις 2018-07-11.
49. ↑  Ford, Rebecca (2017-07-19). «Steve Coogan, Neve Campbell, Taylor Russell to Star in 'Hot Air' (Exclusive)». *Hollywood Reporter*.. Ανακτήθηκε στις 2018-04-28.
50. ↑  Vlessing, Etan (31 Ιουλίου 2019). «Toronto: Imogen Poots' 'Castle in the Ground,' Ellen Page Racism Documentary Join Lineup». *The Hollywood Reporter*. Ανακτήθηκε στις 29 Απριλίου 2021.
51. ↑  D'Alessandro, Anthony (17 Οκτωβρίου 2019). «Neve Campbell To Play 'Fly A Little Higher' Author Laura Sobiech In Warner Bros. Drama 'Clouds'». *Deadline Hollywood*. Ανακτήθηκε στις 29 Απριλίου 2021.
52. ↑  «Clouds (2020)». *Rotten Tomatoes*. Ανακτήθηκε στις 29 Απριλίου 2021.
53. ↑  Disney+ [@disneyplus] (9 Σεπτεμβρίου 2020). «One song inspired the world. Clouds, an Original Movie based on the true story of Zach Sobiech, starts streaming Oct. 16 only on #DisneyPlus. #CloudsMovie» (Tweet) (στα Αγγλικά). Ανακτήθηκε στις 29 Απριλίου 2021 – μέσω Twitter.
54. ↑  Squires, John (10 Σεπτεμβρίου 2020). «Neve Campbell is Back as Sidney Prescott in Spyglass and Paramount's 'Scream' Relaunch! [Exclusive]». *Bloody Disgusting*. Ανακτήθηκε στις 29 Απριλίου 2021.
55. ↑  D'Alessandro, Anthony (10 Σεπτεμβρίου 2020). «Neve Campbell Back As Sidney Prescott For Paramount-Spyglass 'Scream' Relaunch». *Deadline Hollywood*. Ανακτήθηκε στις 29 Απριλίου 2021.
56. ↑  Miska, Brad (28 Αυγούστου 2020). «Relaunch of 'Scream' Slashing Into Theaters on January 14, 2022!». *BloodyDisgusting*. Ανακτήθηκε στις 29 Απριλίου 2021.
57. ↑  Kroll, Justin (24 Ιουνίου 2020). «New *Scream* Movie From Spyglass Media Will Be Released by Paramount (EXCLUSIVE)». *Variety*. Ανακτήθηκε στις 29 Απριλίου 2021.
58. ↑  Andreeva, Nellie (1 Φεβρουαρίου 2021). «Neve Campbell Joins 'The Lincoln Lawyer' Netflix Series – Deadline». *Deadline Hollywood*. Ανακτήθηκε στις 29 Απριλίου 2021.
59. ↑  «Neve Campbell Settles In London With Brit Fiance». contactmusic.com. 3 Φεβρουαρίου 2006. Αρχειοθετήθηκε από το πρωτότυπο στις 28 Ιουνίου 2013. Ανακτήθηκε στις 10 Ιουνίου 2011.
60. ↑  «Neve Campbell & John Light Marry in Malibu». *Περιοδικό People*. People. 7 Μαΐου 2007. Αρχειοθετήθηκε από το πρωτότυπο στις 9 Μαΐου 2007. Ανακτήθηκε στις 31 Μαρτίου 2011.
61. ↑  «Neve Campbell Secretly Filed for Divorce». Celebrity Mania. 1 Δεκεμβρίου 2010. Αρχειοθετήθηκε από το πρωτότυπο στις 3 Δεκεμβρίου 2010. Ανακτήθηκε στις 1 Δεκεμβρίου 2010.
62. ↑  «Neve Campbell and JJ Feild Expecting First Child». People. 16 Μαρτίου 2012. Αρχειοθετήθηκε από το πρωτότυπο στις 17 Μαρτίου 2012. Ανακτήθηκε στις 5 Αυγούστου 2012.
63. ↑  April Daley (16 Μαρτίου 2012). «Neve Campbell of 'Scream' fame expecting». *Entertainment Weekly*. Αρχειοθετήθηκε από το πρωτότυπο στις 19 Μαρτίου 2012. Ανακτήθηκε στις 11 Οκτωβρίου 2012.
64. ↑  Bruna Nessif (20 Αυγούστου 2012). «Neve Campbell's Newborn Baby Gets a Kiss». *E!*. Ανακτήθηκε στις 11 Οκτωβρίου 2012.

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Νεβ Κάμπελ** |

* Η Νεβ Κάμπελ στο IMDb

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| π • σ • ε
Σειρά ταινιών *Scream* |
| --- |
|  |
| Ταινίες | 
* *Scream* (1996)
* *Scream 2*
* *Scream 3*
* *Scream 4*
* *Scream* (2022)
* *Scream VI*
 |
|  |
| Τηλεόραση | 
* *Scream*
 |
|  |
| Soundtrack | 
* *Scream: Music from the Dimension Motion Picture*
* *Scream 2: Music from the Dimension Motion Picture*
* *Scream 3: The Album*
* *Scream 4: Original Motion Picture Soundtrack*
* *Scream: Music from the Motion Picture*
 |
|  |
| Χαρακτήρες | 
* Σίντνεϊ Πρέσκοτ
* Γκέιλ Γουέδερς
* Ντιούι Ράιλι
* Ghostface
 |
|  |
| Δημιουργοί | 
* Γουές Κρέιβεν
* Κέβιν Γουίλιαμσον
 |

 |

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 208548
* LCCN: no97037814
* ISNI: 0000 0000 7823 3593
* GND: 136076750
* SUDOC: 130895849
* BNF: cb14013175t (data)
* NKC: xx0102733
* BNE: XX1298477

 |

 |